<classify> TUNASHUKURU sana hatua ya Mamlaka ya Usimamizi wa Bandari TPA kwa uboreshaji wa gati ya Mwigobero hapa Musoma inayotumiwa na vyombo vidogo kama majahazi, boti na mtumbwi kwa ajili ya wasafiri, wavuvi na wafanyabiashara, anasema Mkuu wa Wilaya ya Musoma, Dk Vincent Anney. Anaongeza: Zamani ukifika Mwigobero, unakuta wananchi kutoka visiwani wakipata shida sana kushuka kwenye maboti. Lakini sasa hivi baada ya kujenga gati imeboresha sana huduma. Mtu anashuka kirahisi, yeye na mzigo wake kama anao na kuendelea na shughuli zake. Akizungumza na gazeti hili ofisini kwake mjini Musoma, Dk Anney anakiri kwamba wakati TPA inaanza mkakati wa kutaka kuboresha bandari hiyo ndogo, wananchi walikuwa na mtazamo hasi juu ya hatua hiyo muhimu. Wengine walidhani wananyanganywa eneo lao la biashara walilolizoea kwa muda mrefu. Hawakuwa wanajua kwamba panaendelezwa ili kuwawezesha kufanya shughuli zao kwa namna nzuri zaidi, anasema. Geofrey Lwesya, Ofisa Utekelezaji Mwandamizi wa Bandari za Ziwa Victoria anasema gati hiyo ya Mwigobero ni miongoni mwa miradi sita ya ujenzi wa magati inayotekelezwa na TPA katika ziwa hilo linalopakana na mikoa ya Mara, Mwanza, Simiyu, Geita na Kagera kwa upande wa Tanzania. Anataja miradi hiyo mbali na huo wa Mwigobero kuwa ni pamoja na ujenzi wa gati za Ntama na Lushamba sasa Kanyala katika Halmashauri ya Buchosa wilayani Sengerema, Magarini Muleba, Nyamirembe Chato-Gaita na Kyamkwikwi mkoani Kagera. Anasema gati la Mwigobero ambalo liko katika hatua ya kwanza ya kuboresha eneo hilo limejengwa na serikali ya awamu ya Tano kupitia TPA kwa thamani ya Sh. milioni 605. Anasema hatua ya pili ya ujenzi wa gati hilo itahusisha ujenzi wa ghala la kuwekea mizigo, jumba la abiria, mnara wa matamki ya maji, kibanda cha walinzi na uboreshaji wa barabara inayoingia kwenye gati hilo ili magari yaweza kufika moja kwa moja hadi kwenye gati na kwenye ghala. Kabla ya ujenzi wa gati hili, wateja wetu walikuwa wanapata taabu sana kwa sababu wanalazimika kukanyaga maji wanaposhuka kwenye vyombo vyao na hata utokaji wa vyombo vyao mitumbwi, maboti au majahazi ulikuwa ni wa shida kwa sababu ya kunasa kwenye mchanga na kulazimika kusukuma, anasema Lwesya. Lwesya anahimizi wananchi wa Musoma na maeneo mengine kuacha kutumia bandari binafsi kwa mujibu wa sheria, bandari zote zinapaswa kuwa chini ya TPA. William Basil ambaye ni mfanyabiashara wa samaki, anayezifuata visiwani na kuuza mjini Musoma anapongeza ujenzi wa gati ya Mwigobero akisema kabla ya ujenzi huo walikuwa wanapata shida sana hasa kupakua mizigo yao kwenye maboti, mitumbwi au majahazi.Tulikuwa tunalazimika kupakua mizigo yetu tukiwa kwenye maji ambako unaweza hata kuumwa na nyoka na kwa wenzetu wanaofanya biashara ya mazao tuseme dagaa au unga wa muhogo unaweza kutumbukia majini na mtu akapata hasara. Pia gharama za utoaji mzigo huku chombo kikiwa majini zilikuwa kubwa kuwapa vibarua kuliko sasa, anasema Basil ambaye amekuwa akifanya biashara hiyo kwa takribani miaka 10.Manyama Mwita, anayefanya shughuli za kusafirisha abiria kwa boti kutoka katika kisiwa cha Rukuba hadi Mwigobero pia anapongeza ujenzi wa gati ya Mwigobero akisema unafanya abiria wake wasikanyage maji, wanashuka na mizigo yao kwa usalama na kwamba hasukumi tena boti akitaka kuondoka. Kulipokuwa hakuna gati, ukija na boti unaingia kwenye mchanga, sasa kuondoka na hasa ukishapakia mzigo lazima utafute watu wa kusaidia kusukuma ndipo mwondoke lakini sasa hivi unafungua tu kamba na boti inaondoka, anasema. Gazeti hili lilipotembelea gati nyingine inayojengwa katika mwalo wa Kanyala Lushamba, katika Halmashauri ya Buchosa, Sengerema mkoani Mwanza, ilikuta wafanyabiashara, hasa wa maboti wakiwa na hofu na hatua ya TPA kwamba itawandoa kwenye biashara. Mmoja wa wamiliki wa maboti hayo, Hamisi Rehani, anasema katika mwalo huo kuna takribani boti 17 lakini akasema wanasikia baada ya mradi kukamilika wataondolewa kwa kuwa kitaletwa kivuko kitakachokuwa kinafanya shughuli hizo za kusafirisha abiria. Akiwatoa wasiwasi wamiliki wa maboti na majahazi, Lwesya, Ofisa Utekelezaji Mwanadamizi wa Bandari za Ziwa Victoria anasema gati hiyo na nyingine zinazojengwa katika mwambao wa Ziwa Victoria ni kwa ajili yao na hakuna mpango wa kuleta kivuko mahala pale. Anawataka pia wananchi kutofautisha Mamlaka ya Bandari Tanzania TPA na Wakala wa Ufundi na Umeme Tamesa ambao ndio wanaoshughulika na vivuko. Hizi gati ni za TPA na zinajengwa ili kuwahudumia nyinyi watumiaji wa boti, mitumbwi na majahazi na sisi hatuhusiani na vivuko vya Tamesa, anasema. Mkazi wa Kanyala ambaye pia anajishughuli na uvuvi, Kusaya Sagini, anapongeza hatua ya TPA kuwajengea gati ili kuboresha usafiri wa majini sambamba na ujenzi wa ghala na jumba la wasafiri kusubiria.Sisi kama wakazi ambao pia tunasafiri kwenda visiwani, tunashukuru sana kwa hatua hii ya ujenzi wa gati. Lakini pia tunashukuru sana ujenzi wa ghala na jengo la abiria. Sasa mtu ana mahala pa kusubiria usafiri hata kama mvua inanyesha, anasema Kusaya na kuongeza kwamba visiwa ambavyo boti hizo huelekea ni pamoja na Kasarazi, Gembale, Nyamango, Chamagati, Toswa na Chembaya. Mwenyekiti wa Walinzi wa Raslimali za Majini BMU, katika eneo la Magarini, Muleba mkoani Kagera, Maduhu Makajanga, anashukuru hatua ya ujenzi wa gati la Magarini, ambalo, mbali na kuboresha usafiri wa kuelekea katika visiwa takribani 32 litawaokoa watu na kushambuliwa na mamba. Wananchi walikuwa wakipanda au kushuka kwenye vyombo vya majini kwa kukanyaga majini na yapo matukio ambayo watu wamejeruhiwa na mamba, anasema. Makajanga anasema kuna abiria takribani 800 wanaosafiri kwenda visiwani kwa siku kwa shughuli mbalimbali hususani biashara na kwamba zao kuu la samaki linalopitia katika mwalo huo wa Magarini ni dagaa wanaopelekwa hadi nchi jirani za Rwanda na Burundi. Mkuu wa Wilaya ya Chato, Mtemi Msafiri, anapongeza pia ujenzi wa bandari ndogo ya Nyamirembe akisema ni hatua mwafaka kwani mbali na kutumiwa na wafanyabiashara, itatumiwa pia na watalii watakaokuwa wanatembelea hifadhi za Rubondo na Burigi-Chato.Ukarabati wa bandari ya Nyamirembe ambayo ilikuwa bandari maarufu sana miaka ya nyuma itatusaidia sana likiwemo hilo wa watalii na wafanyabishara kupitia mizigo yao bandarini hapo, anasema. Anasema bandari ya Nyamirembe iko jirani na barabara inayokwenda hadi Katoke na kuungana na barabara nyingine kubwa inayokwenda hadi Runzewe, Burundi, Rwanda, na pia unaweza kwenda Bukoba hadi Uganda. Kwa vile serikali inajenga reli ya kisasa, mizigo inaweza kuja na reli hadi Mwanza, ikachukuliwa kutoka Mwanza hadi Nyamirembe hapa Chato na kisha ikasafirishwa kwa baravara kuelekea maeneo mengine ya nchi yetu pamoja na nchi jirani za Rwanda, Burundi na Ugada, anasema. Wakati hatua za ujenzi wa magati katika Ziwa Victoria zikielezwa kuwa chachu ya maendeleo katika myalo husika, Mkuu wa wilaya ya Musoma, Dk Anney anashauri TPA pia kuboresha magati katika visiwa ambako boti hizo huenda. Bandari zilizo Ziwa Victoria kwa upande wa Tanzania ambazo ni kubwa ni pamoja na Mwanza, Bukoba, Kemondo Bay, Nansio na Musoma. Bandari nyingine ni Kinesi, Mwigobero, Sota mkoani Mara, Nyamirembe, Chato, Nkome, Bukondo mkoani Geita na Kyamkwikwi na Magarini zilizoko mkoani Kagera. Wakati mkoa wa Simiyu kuna bandari ya Solima kwa upande wa Mwanza kuna badari ndogo za Buchenzi, Nungwe Bay, Kahunda, Maisome, Ukara, Nyakalilo, Mgambo, Kome Ntama, Kome Mchangani, Lushamba kanyala, Irigamba, Luhama, Mharamba, Itabagumba na Karumo.  <topic>: kitaifa 